L-ilmenti tal-Profeta Ikollok raġun int, Mulej, meta niddiskuti miegħek; imma rrid inħaqqaqha miegħek: Għaliex il-ħżiena jgawdu r-riżq, u l-ħatjin kollha jgħixu fis-sliem? Tħawwilhom u jniżżlu l-għeruq, jikbru u jagħmlu l-frott. Int qrib fuq fommhom, imma 'l bogħod minn qalbhom. Int, Mulej, tafni u tarani, u tiflili qalbi. Iġbidhom bħal nagħaġ għall-mewt , żommhom għall-qatla. Kemm se ddum tinkedd l-art, u l-ħaxix jinxef fir-raba'? Minħabba l-ħażen ta' min jgħammar fiha, imutu l-bhejjem u t-tjur. Għax huma jgħidu: "Ma jarax l-imġiba tagħna." "Jekk tegħja tiġri ma' rġiel jiġru, kif se ttellaq maż-żwiemel? Jekk int tintreħa f'art is-sliem, x'se tagħmel fil-masġar tal-Ġordan? Imqar ħutek, dar missierek, dawn ukoll iqarrqu bik; dawn ukoll jgħajtu warajk bis-sħiħ, tafdahomx meta jkellmuk bi kliem sabiħ. Ħallejt 'il dari, tlaqt 'il wirti, ħallejt l-għaxqa ta' qalbi f'idejn l-għedewwa tagħha. Għax wirti sar għalija bħal iljun fil-masġar: għolla leħnu għalija u jien għalhekk nobogħdu. Għasfur ta' lewn imżewwaq hu wirti għalija, imdawwar mill-isqra minn kullimkien! Ejjew inġemgħu, bhejjem kollha tax-xagħri, ejjew għall-ikla! Ħafna rgħajja ħarbtu l-għalqa tad-dwieli tiegħi, għaffġu fuq il-wirt tiegħi, għamlu ħerba li twaħħax l-għalqa, li kienet l-għaxqa tiegħi. Ħartuha u għamluha tbikkik quddiemi; il-pajjiż kollu sar ħerba u ħadd ma jimpurtah. Fuq l-għoljiet għerja kollha tad-deżert ġew il-qerrieda, għax il-Mulej għandu sejf qerriedi; minn tarf sa tarf tal-art ma hemmx sliem għal ebda ħaj. Żergħu l-qamħ u ħasdu x-xewk; tħabtu għal xejn; jistħu mill-ħsad tagħhom, minħabba l-qilla ta' għadab il-Mulej." Dan jgħid il-Mulej kontra l-ġirien ħżiena tiegħi , li messew il-wirt li jien tajt lill-poplu tiegħi Iżrael: "Arawni, se naqlagħhom minn arthom u d-dar ta' Ġuda se naqlagħha minn nofshom. Imbagħad jiġri li wara li nkun qlajthom nerġa' nħenn għalihom, irreġġagħhom lura 'l kull wieħed lejn wirtu, lil kull wieħed lejn artu. U jiġri li jekk jitgħallmu sewwa d-drawwiet tal-poplu tiegħi u jaħilfu b'ismi, daqskemm hu ħaj il-Mulej, bħalma għallmu l-poplu tiegħi jaħlef b'Bagħal, huma jitrawmu f'nofs il-poplu tiegħi. Imma jekk ma jisimgħux, naqla' 'l dan il-poplu, naqilgħu u neqirdu," oraklu tal-Mulej.